**บทที่ 3**

**วิธีดำเนินการวิจัย**

ในการวิจัยเรื่อง การวิเคราะห์นโยบายการรับจำนำข้าวของรัฐบาลยิ่งลักษณ์ ชินวัตร พ.ศ. 2554-2557 ผู้วิจัยมีความสนใจในการศึกษาวิจัยเนื่องจากนโยบายการรับจำนำข้าวขาดประสิทธิภาพในกระบวนการบริหารจัดการ และทำให้เกิดช่องว่างให้เกิดการทุจริต ซึ่งได้รับการกล่าวถึงอย่างกว้างขวาง นโยบายการรับจำนำข้าวจะเกิดประสิทธิภาพตามความประสงค์ของรัฐบาลได้นั้น ต้องมีกระบวนการบริหารจัดการที่ดีตั้งแต่ต้นน้ำ กลางน้ำ และปลายน้ำ โดยผู้วิจัยจะใช้วิธีการศึกษา เชิงคุณภาพในการตอบคำถามการวิจัย โดยมีรายละเอียด ดังนี้

**แบบแผนของการวิจัย**

การวิจัยนี้เป็นการศึกษาและวิเคราะห์เกี่ยวกับการวิเคราะห์นโยบายการรับจำนำข้าวในสมัยรัฐบาลยิ่งลักษณ์ ชินวัตร ในช่วงปี พ.ศ. 2554-2557 โดยครอบคลุมถึงการกำหนดนโยบาย การนำนโยบายไปปฏิบัติ ความสำเร็จหรือความล้มเหลวของนโยบาย ตลอดจนผลกระทบที่เกิดจากนโยบายดังกล่าว

ดังนั้นเนื้อหาของการวิจัยจึงเกี่ยวข้องกับแนวคิดความคิดและทฤษฎีที่เกี่ยวข้องกับการเมืองและนโยบายสาธารณะ เอกสารและงานวิจัยที่เกี่ยวข้องกับนโยบายการรับจำนำข้าว ซึ่งผู้วิจัยเลือกวิธีการวิจัยเชิงคุณภาพ (qualitative research) ซึ่งเป็นการเน้นที่จุดมุ่งหมายของการศึกษาแนวคิดในการวิจัย (conceptual framework) วิธีดำเนินการวิจัย (methods) และความถูกต้องแม่นตรงของผลการศึกษา (validity) เป็นแนวทางการออกแบบวิจัยเพื่อให้เข้าใจปรากฏการณ์ดังกล่าว

**การเก็บรวบรวมข้อมูล**

ส่วนการเก็บรวบรวมข้อมูลนั้น ผู้วิจัยจะทำการเก็บรวบรวมข้อมูลโดยใช้วิธีการเก็บรวบรวมข้อมูลจากเอกสาร (documentary research)

การวิจัยเอกสารเป็นการรวบรวมข้อมูลจากเอกสาร โดยกำหนดประเด็นที่ต้องการศึกษาและทำการค้นคว้าหาข้อมูลจากเอกสารต่าง ๆ ที่เกี่ยวข้อง โดยอาศัยการศึกษาจากเอกสารที่เป็นข้อมูลชั้นต้น (primary data ) และเอกสารชั้นรองหรือทุติยภูมิ (secondary data) เช่น เอกสารเกี่ยวข้องกับนโยบายของรัฐในด้านการรักษาเสถียรภาพราคาข้าว หนังสือ ตำรา ข้อมูลทางสถิติ ต่าง ๆ วิทยานิพนธ์ ดุษฎีนิพนธ์ รวมถึงผลการวิจัยที่เกี่ยวข้องกับนโยบายจำนำข้าวด้วย

44

**การวิเคราะห์ข้อมูล**

การวิเคราะห์ข้อมูล จะใช้ข้อมูลเชิงคุณภาพที่ได้จากการศึกษาเอกสารมาอธิบายความสัมพันธ์ระหว่างแนวคิดต่าง ๆ ตามกรอบแนวคิดในการวิจัย โดยแนวทางวิเคราะห์จะใช้แนวทางเชิงประจักษ์ (empirical approach) เป็นหลัก เพื่ออธิบายเปรียบเทียบสิ่งที่คาดหวังในขั้นการกำหนดนโยบายกับผลที่เกิดขึ้นจริง ทั้งนี้ในการศึกษาเอกสารนโยบายเกี่ยวกับนโยบายการรับจำนำข้าวของรัฐบาลยิ่งลักษณ์ ชินวัตร ในระหว่างปี พ.ศ. 2554-2557 ที่ส่งผลกระทบต่อกลุ่มเกษตรและชาวนา จากการศึกษาเอกสารที่เกี่ยวข้องทั้งหมด จึงมีข้อเท็จจริงของผลจากนโยบาย ให้สามารถนำมาเปรียบเทียบวิเคราะห์นโยบายและวิพากษ์นโยบายที่เกิดขึ้นได้

**ระยะเวลาในการวิจัย**

ระยะเวลาของการวิจัยในครั้งนี้ มีระยะเวลาตั้งแต่เดือนมกราคม 2565 ถึงเดือนกันยายน 2565 รวมเวลา 9 เดือน

**งบประมาณ**

ในการดำเนินการวิจัยใช้งบประมาณทั้งสิ้น 10,000 บาท ตามรายละเอียดดังตารางที่ 3.1

**ตารางที่ 3.1** งบประมาณดำเนินการวิจัย

|  |  |
| --- | --- |
| รายการ | จำนวนเงิน (บาท) |
| 1. หมวดค่าตอบแทน  1.1 ค่าตอบแทนนักวิจัย | 1,000.- |
| 2. หมวดค่าวัสดุ  2.1 ค่าวัสดุสำนักงาน  2.2 ค่าถ่ายสำเนาเอกสารต่าง ๆ | 1,000.-  1,000.- |
| 3. หมวดค่าใช้สอย  3.1 ค่าจ้างพิมพ์รายงาน  3.2 ค่าจัดทำรายงานการวิจัย  3.3 ค่าจ้างเก็บข้อมูล | 2,500.-  3,000.-  1,500.- |
| **รวม** | **10,000.-** |