**บทที่ 1**

**บทนำ**

**ความเป็นมาและความสำคัญของปัญหา**

นับตั้งแต่อดีต สิ่งแวดล้อมมีความสำคัญต่อมนุษย์เป็นอย่างยิ่ง เพราะสิ่งแวดล้อมเป็นแหล่ง

ปัจจัยพื้นฐานในการดำรงชีวิตของมนุษย์ โดยที่มนุษย์รับเอาธาตุและพลังงานต่าง ๆ เข้าสู่ร่างกาย และได้ใช้ประโยชน์จากสิ่งแวดล้อมจากหลากหลายกิจกรรม สิ่งแวดล้อมมีการเปลี่ยนแปลงอยู่ตลอดเวลา มนุษย์จึงจำเป็นต้องทราบว่า กิจกรรมต่าง ๆ ที่กระทำอยู่ทุกวันนี้ มีผลกระทบต่อสิ่งแวดล้อมอย่างไร (บุญรับ ศักดิ์มณี, 2546 : 3)

บทบัญญัติของรัฐธรรมนูญแห่งราชอาณาจักรไทย พุทธศักราช 2550 ได้กำหนดแนวทาง

เพื่อส่งเสริมและสนับสนุนการมีส่วนร่วมของประชาชน โดยเน้นให้รัฐต้องเป็นผู้มีหน้าที่ในการส่งเสริมและสนับสนุนการมีส่วนร่วมตามมาตรา 87 ไว้ว่า ส่งเสริมและสนับสนุนการมีส่วนร่วมของประชาชนในการตัดสินใจทางการเมือง การวางแผนพัฒนาทางเศรษฐกิจและสังคม รวมทั้งการจัดทำสาธารณะ ที่ผ่านมารัฐบาลได้ให้ความสำคัญในการส่งเสริมการมีส่วนร่วมของประชาชนและแผนพัฒนาเศรษฐกิจและสังคมแห่งชาติ ฉบับที่ 10 (พ.ศ.2550-2554) วางแผนพัฒนาประเทศและเป็นแผนปฏิรูปความคิดและคุณค่าใหม่ของสังคมไทย ที่ให้ความสำคัญกับการมีส่วนร่วมของทุกภาคส่วนในสังคม นอกจากนี้รัฐบาลทุกยุคทุกสมัยมีนโยบายเกี่ยวกับที่ดิน ทรัพยากรธรรมชาติและสิ่งแวดล้อม โดยสร้างจิตสำนึกในการอนุรักษ์และการใช้ประโยชน์ โดยให้องค์กรปกครองส่วนท้องถิ่น ชุมชน ประชาชนและภาคส่วนที่เกี่ยวข้องมีส่วนร่วมบริหารจัดการ (รัฐธรรมนูญแห่งราชอาณาจักรไทย พุทธศักราช 2560 : 20) การบริหารจัดการสิ่งแวดล้อมโดยองค์กรปกครองส่วนท้องถิ่น นับเป็นเรื่องสำคัญมากในยุคการกระจายอำนาจปกครองสู่ท้องถิ่น ท่ามกลางกระแสบริโภคนิยมและหลาย ๆ ภาคส่วนกำลังมองหารูปแบบการบริหารจัดการสิ่งแวดล้อมที่สอดคล้องและเหมาะสมกับสถานการณ์มากที่สุด และการส่งเสริมการมีส่วนร่วมให้กับประชาชนในการจัดการสิ่งแวดล้อมย่อมเป็นแนวทางที่ให้ประชาชนได้รับประโยชน์อย่างแท้จริง ถึงแม้ว่าทุกหน่วยงานจะให้ความสำคัญกับการมีส่วนร่วมแล้วก็ตาม แต่การมีส่วนร่วมจะประสบผลสำเร็จ ก็ต่อเมื่อประชาชนมีจิตสำนึกและต้องการทำประโยชน์ต่อส่วนรวม และภาครัฐจะต้องสร้างกลไกหรือกระบวนการให้ประชาชนหรือชุมชนได้มีโอกาสในการมีส่วนร่วมได้อย่างแท้จริง เพื่อให้ประชาชนในแต่ละชุมชนได้มีโอกาสในการเข้ามามีส่วนร่วมในการแก้ไขปัญหาของชุมชนของตนเอง ในทางปฏิบัติลักษณะของการมีส่วนร่วมของประชาชนมักออกมาในรูปของการโน้มน้าวชักชวนให้ประชาชนเข้ามาร่วมมือ ทำงานกับภาครัฐโดยช่วยคิด ช่วยออกแรง ช่วยบริจาคสมทบกับภาครัฐ ช่วยมาประชุมให้ข้อคิดเห็นและให้ข้อมูลต่าง ๆ เป็นต้น แต่ในส่วนของขั้นตอนการตัดสินใจดำเนินการและการใช้งบประมาณ เพื่อดำเนินการส่วนมากมักตกอยู่ใต้อำนาจของภาครัฐเป็นส่วนใหญ่ (โกวิทย์ พวงงาม, 2548 : 62) ซึ่งลักษณะดังกล่าวไม่ใช่แนวคิดของการมีส่วนร่วมอย่างแท้จริง ดังนั้นจะเห็นได้ว่าการแก้ไขปัญหาของชุมชนจึงยังไม่ประสบผลสำเร็จเท่าที่ควรตามแนวทางการบริหารงานแบบมีส่วนร่วม ทั้งนี้รวมไปถึงปัญหาเรื่องทรัพยากรและสิ่งแวดล้อมก็ยังคงไม่ได้รับการแก้ไขในรูปแบบของการมีส่วนร่วมด้วยนั่นเอง

ปัจจุบันประชาชนยังขาดการมีส่วนร่วมในการจัดการสิ่งแวดล้อมภายในชุมชนอยู่มาก ทั้งนี้เนื่องจากประชาชนส่วนใหญ่ยังขาดความรู้ ความเข้าใจใจสิทธิและหน้าที่ในการมีส่วนร่วมในการจัดการสิ่งแวดล้อม ดังนั้นการที่จะทำให้ประชาชนในท้องถิ่นเกิดความสนใจ เข้าใจ และมีส่วนร่วมในการจัดการสิ่งแวดล้อมได้นั้นจะต้องมีผู้นำหรือผู้ชักจูงให้เข้ามามีส่วนร่วม ผู้นำในท้องถิ่นส่วนใหญ่มีแนวโน้มที่จะทำให้บุคคลในท้องถิ่นคล้อยตามหรือปฏิบัติตาม ทั้งผู้นำยังเป็นผู้ที่มีอิทธิสามารถชักจูงหรือชี้นำบุคคลอื่นให้ปฏิบัติตามหรือทำงานให้สำเร็จตามวัตถุประสงค์ที่วางไว้ ผู้ชุมชนเป็นผู้ที่มีส่วนสำคัญต่อการดำเนินงานขององค์กร ต่าง ๆ และมีส่วนร่วมในการที่จะส่งเสริมให้ประชาชนในชุมชนหันมาให้ความสนใจและให้ความสำคัญ รวมทั้งชักชวนให้ประชาชนเข้ามามีส่วนร่วมในเรื่องต่าง ๆ ในระดับท้องถิ่น

เทศบาลตำบลนางั่ว อำเภอเมือง จังหวัดเพชรบูรณ์ เป็นหนึ่งในองค์กรปกครองส่วนท้องถิ่น

ที่มีอำนาจหน้าที่ในการดูแลและบริหารจัดการสิ่งแวดล้อมในท้องถิ่น ซึ่งในพื้นที่ของเทศบาลตำบลนางั่วที่รับผิดโดยประชาชนในเขตพื้นที่ได้ใช้ประโยชน์จากทรัพยากรธรรมชาติและสิ่งแวดล้อมหลากหลายกิจกรรม ทั้งด้านการเกษตร ด้านอุตสาหกรรม ทั้งยังเป็นแหล่งชุมชนที่พักอาศัย ดังนั้นจึงเกิดปัญหาในด้านสิ่งแวดล้อมทางชีวภาพและกายภาพ มลพิษทางน้ำ มลพิษทางอากาศ ปัญหาขยะ ปัญหาน้ำท่วม รวมทั้งปัญหาด้านอื่น ๆ อีก ซึ่งมีผลทำให้ปัญหาด้านสิ่งแวดล้อมขยายวงกว้างออกไป และเป็นสาเหตุของผลกระทบโดยตรงกับคุณภาพชีวิตของประชาชน และชุมชน และส่งผลกระทบต่อสังคมส่วนรวม ดังนั้นผู้วิจัยจึงสนใจศึกษาการมีส่วนร่วมของประชาชนในการจัดการสิ่งแวดล้อมของเทศบาลตำบลนางั่ว อำเภอเมือง จังหวัดเพชรบูรณ์ เป็นสำคัญ เพื่อนำผลการศึกษาไปเผยแพร่อันจะเป็นประโยชน์ต่อส่วนร่วมต่อไป

**วัตถุประสงค์ของการวิจัย**

1. เพื่อศึกษาระดับการมีส่วนร่วมของประชาชนในการจัดการสิ่งแวดล้อมของเทศบาล

ตำบลนางั่ว อำเภอเมือง จังหวัดเพชรบูรณ์

2. เพื่อเปรียบเทียบความคิดเห็นเกี่ยวกับการมีส่วนร่วมของประชาชนในการจัดการ

สิ่งแวดล้อมของประชาชน ที่มีเพศ อายุ ระดับการศึกษา อาชีพ และระยะเวลาที่อาศัยอยู่ในชุมชนต่างกัน

3. เพื่อศึกษาข้อเสนอแนะการมีส่วนร่วมของประชาชนในการจัดการสิ่งแวดล้อมของ

เทศบาลตำบลนางั่ว อำเภอเมือง จังหวัดเพชรบูรณ์

**ขอบเขตของการวิจัย**

**1. ขอบเขตด้านประชากรและกลุ่มตัวอย่าง**

การวิจัยครั้งนี้ ได้กำหนดขอบเขตของการวิจัยไว้ดังนี้

1) ประชากร ได้แก่ ประชาชนผู้มีสิทธิเลือกตั้งที่อาศัยอยู่ในเทศบาลตำบลนางั่ว

อำเภอเมือง จังหวัดเพชรบูรณ์ จำนวนทั้งสิ้น 12,469 คน

2) กลุ่มตัวอย่าง ได้แก่ ประชาชนผู้มีสิทธิเลือกตั้งที่อาศัยอยู่ในพื้นที่เทศบาลตำบลนางั่ว อำเภอเมือง จังหวัดเพชรบูรณ์ จำนวน 388 คน โดยใช้สูตรของ Taro Yamane

**2. ขอบเขตด้านเนื้อหา**

การวิจัยครั้งนี้มีเนื้อหาประกอบด้วย การศึกษาระดับการมีส่วนร่วมในการจัดการสิ่งแวดล้อมของประชาชนในเขตเทศบาลตำบลนางั่ว อำเภอเมือง จังหวัดเพชรบูรณ์ ในด้านการตัดสินใจ ด้านการปฏิบัติงาน ด้านการรับผลประโยชน์และด้านการประเมินผล

**3. ขอบเขตด้านตัวแปรที่ศึกษา**

1) ตัวแปรอิสระ ได้แก่ สถานภาพส่วนบุคคลของประชาชนที่มีเพศ อายุ

ระดับการศึกษา อาชีพ และระยะเวลาที่อาศัยอยู่ในชุมชน

2) ตัวแปรตาม ได้แก่ การมีส่วนร่วมของประชาชนในการจัดการสิ่งแวดล้อม จำนวน

4 ด้าน ได้แก่ การมีส่วนร่วมของประชาชนในการตัดสินใจ การมีส่วนร่วมในการปฏิบัติงาน การมีส่วนร่วมในการรับผลประโยชน์ และการมีส่วนร่วมในการประเมินผล

**4. ขอบเขตด้านพื้นที่**ที่ทำการวิจัยครั้งนี้ ได้แก่ เทศบาลตำบลนางั่ว อำเภอเมือง จังหวัดเพชรบูรณ์

5. ขอบเขตด้านระยะเวลา ระยะเวลาที่ใช้ในการวิจัยโดยดำเนินการเก็บข้อมูลภาคสนามระหว่างวันที่ 1-30 มิถุนายน 2565

**สมมติฐานของการวิจัย**

ประชาชนที่มีเพศ อายุ ระดับการศึกษา อาชีพ และระยะเวลาที่อาศัยอยู่ในชุมชนต่างกัน มีความคิดเห็นเกี่ยวกับการมีส่วนร่วมในการจัดการสิ่งแวดล้อมแตกต่างกัน

**ระเบียบวิจัย**

การวิจัยครั้งนี้เป็นการวิจัยเชิงสำรวจ (Survey Research) ซึ่งได้ศึกษาการจัดการสิ่งแวดล้อม

โดยการมีส่วนร่วมของประชาชนในเทศบาลตำบลนางั่ว อำเภอเมือง จังหวัดเพชรบูรณ์ โดยผู้วิจัยได้กำหนดวิธีดำเนินการวิจัยประกอบด้วยประชากรและกลุ่มตัวอย่าง เครื่องมือที่ใช้ในการวิจัย การเก็บรวบรวมข้อมูล การวิเคราะห์ข้อมูล ตามขั้นตอนของระเบียบวิธีการวิจัย (Research Methodology) ทุกประการ ในด้านสถานที่เก็บข้อมูล จะเก็บข้อมูลโดยใช้แบบสอบถามกับกลุ่มตัวอย่างเป้าหมายตามหลักการวิจัย ซึ่งสถานที่คือ พื้นที่ในเขตพื้นที่เทศบาลตำบลนางั่ว อำเภอเมือง จังหวัดเพชรบูรณ์

**นิยามศัพท์เฉพาะ**

1. การมีส่วนร่วมของประชาชน (Public Participation) หมายถึง การเปิดโอกาสให้ประชาชนเข้ามามีส่วนร่วมในการจัดการสิ่งแวดล้อมของเทศบาลตำบลนางั่ว อำเภอเมือง จังหวัดเพชรบูรณ์ โดยมีวัตถุประสงค์เพื่อให้ประชาชนสามารถเข้าร่วมคิด ร่วมตัดสินใจ ร่วมปฏิบัติ ร่วมแบ่งปันผลประโยชน์ และร่วมรับผิดชอบที่เกี่ยวข้องกับการจัดการสิ่งแวดล้อม เพื่อพัฒนาทรัพยากรธรรมชาติและสิ่งแวดล้อมในชุมชนให้เกิดความยั่งยืนต่อไป

2. ประชาชน (The Public) หมายถึง บุคคลที่เข้ามามีส่วนร่วมในการจัดการสิ่งแวดล้อมในชุมชนประกอบด้วย ประชาชนในเขตเทศบาลตำบลนางั่ว ผู้นำชุมชน และเจ้าหน้าที่เทศบาลตำบลนางั่ว อำเภอเมือง จังหวัดเพชรบูรณ์

3. การจัดการสิ่งแวดล้อม (Environment Management) หมายถึง กระบวนการใช้สิ่งแวดล้อมอย่างมีประสิทธิภาพและเป็นระบบ โดยจะต้องดำเนินการป้องกันและรักษาไม่ให้เกิดปัญหาที่เป็นผลกระทบทางสิ่งแวดล้อม ตลอดจนการปรับปรุงและพัฒนาสิ่งแวดล้อมอย่างยั่งยืน

4. การมีส่วนร่วมของประชาชนในการจัดการสิ่งแวดล้อม (Public Participation in Environment Management) หมายถึง การมีส่วนร่วมของประชาชนในการจัดการสิ่งแวดล้อม ซึ่งแบ่งออกเป็น 4 ด้าน ได้แก่ การมีส่วนร่วมของประชาชนในการตัดสินใจ การมีส่วนร่วมในการปฏิบัติงาน การมีส่วนร่วมในการรับผลประโยชน์ และการมีส่วนร่วมในการประเมินผล ตลอดจนการปรับปรุงและพัฒนาชุมชนอย่างเป็นระบบ มีแบบแผน เพื่อก่อให้เกิดประโยชน์สูงสุดอย่างยั่งยืน

5. เทศบาลตำบล หมายถึง เทศบาลตำบลนางั่ว อำเภอเมือง จังหวัดเพชรบูรณ์ ซึ่งเป็นพื้นที่ในการวิจัยครั้งนี้

**ประโยชน์ที่คาดว่าจะได้รับ**

1. ทำให้ทราบถึงระดับการจัดการสิ่งแวดล้อมของเทศบาลตำบลนางั่ว โดยการใช้กระบวนการมีส่วนร่วมของประชาชน ซึ่งประกอบไปด้วย ด้านการใช้อย่างยั่งยืน การขจัดของเสีย/มลพิษ และการควบคุมกิจกรรมการจัดการ เป็นประโยชน์ต่อการปรับปรุงและพัฒนาท้องถิ่นให้มีประสิทธิภาพและประสิทธิผลในการบริหารงานเทศบาลต่อไปในอนาคต

2. ทำให้ทราบถึงระดับคุณภาพกระบวนการมีส่วนร่วมของประชาชนในการจัดการสิ่งแวดล้อม ด้านการมีส่วนร่วมของประชาชนในการตัดสินใจ ด้านการมีส่วนร่วมในการปฏิบัติงาน ด้านการมีส่วนร่วมในการรับผลประโยชน์ และด้านการมีส่วนร่วมในการประเมินผล เกิดผลดีต่อการจัดการสิ่งแวดล้อมของเทศบาล โดยการใช้กระบวนการมีส่วนร่วม และตอบสนองต่อความต้องการของประชาชนได้อย่างแท้จริง

3. ทำให้ทราบถึงวิธีการเสนอแนะ แนวทางแก้ไขปัญหาด้านสิ่งแวดล้อมให้บรรลุวัตถุประสงค์และเป้าหมายของเทศบาลตำบลนางั่ว ร่วมกับกระบวนการมีส่วนร่วมของประชาชนให้มีประสิทธิภาพมากขึ้นต่อไป